Seun (6) slaan pasgebore baba dood; ma aangeklaKathleen Marie Steele nadat sy op 11 Augustus 2016 in hegtenis geneem is. Foto: Pinellas County Sheriff’s Office via AP Die ma, Kathleen Marie Steele (62), word nou van strafbare manslag met verswarende omstandighede aangekla. Bob Gulatieri, ŉ plaaslike polisiewoordvoerder, het gesê die vrou het glo Maandag by ŉ selfoonherstelwinkel in St. Petersburg ingegaan en haar pasgebore baba en twee seuns, onderskeidelik drie en ses jaar oud, in die motor gelaat. Volgens Gulatieri het die baba glo begin huil en die sesjarige kind het haar geslaan en geskud in ŉ poging om haar te laat ophou huil. “Hy het die baba soos ŉ lappop rondgegooi,” het Gulatierti Donderdag tydens ŉ mediakonferensie gesê. Volgens die polisie was die motor se dak bevlek met bloed toe Steele 38 minute later terugkeer, maar het sy eers by die huis die baba se beserings opgemerk. Steele het haar buurvrou, wat ŉ verpleegster is, geroep om na die baba te kom kyk en die buurvrou het mond-tot-mond-asemhaling op die baba toegepas totdat paramedici opgedaag het. Die baba is by die huis dood verklaar. Steele is Donderdag in hegtenis geneem. Gulatieri het gesê hoewel die seun sy suster se dood veroorsaak het, sal hy nie strafregtelik aangekla word nie. “Die fout lê by die ma, nie by die sesjarige seun nie,” het hy gesê. Steele se twee seuns is tydelik in pleegsorg geplaas. Steele se man is in 2011 aan kanker oorlede. Haar babadogter en driejarige seun is gebore nadat sy kunsmatige inseminasie ondergaan het met die gebruik van haar man se bevrore sperm.